Ruokakaupan omatoiminen avunjako on saanut ihmiset ilahtumaan Vihdissä.

K-kauppa markkinoi hävikkiruokaa sosiaalisessa mediassa. Asiakkaat ovat olleet tyytyväisiä.

Kauppiaalle tärkeintä on se, että ruokaa ei päädy roskiin.

Vihdin K-supermarketin kauppias **Timo Laukkanen

kertoo Iltalehdelle, että idea ilmaisesta ruokajaosta syntyi jo vuosi sitten.**

– Myyntikelpoista tavaraa vietiin jatkuvasti kompostiin ja mietimme, miten sitä voitaisiin vähentää.

Kymmenen kilometrin päässä kaupasta, Nummelassa, oli ruoanjakopiste, jonne ruoka päätyi aiemmin.

– Sieltä käytiin vain kerran viikossa hakemassa ruokaa. Ongelmaksi tuli sitten se, että elintarvikkeet eivät säilyneet jakokelpoisena. Pohdimme, miten ruoan saisi nopeammin tarvitseville ja päätimme siinä vaiheessa tehdä tästä päivittäisin tavan.

Nyt K-supermarket jakaa ilmaisia tuotteita ostoskärryssään ja markkinoi filosofiaansa sosiaalisen median välityksellä.

– Ilmoitamme asiasta sosiaalisessa mediassa ja kerromme kellonajoista asiakkaillemme.

Laukkasen mukaan harva kauppias on vielä innostunut vastaavanlaiseen touhuun.

– Koitamme jakaa tätä haastetta, jotta jokainen kauppa ottaisi tämän omakseen. Ihan hölmöä, että ruokaa heitetään roskiin. Jossakin vielä lukitaan ne roskikset.

Hävikkiruokatuotteet ovat pääsääntöisesti maito- ja lihatuotteita, jotka säilyvät lyhyemmän aikaa. Ostoskärryyn on päätynyt myös kuivateollisuuden paketteja, jotka ovat ottaneet kulmiinsa osumaa ja päätyneet sen myötä luokiteltavaksi hävikin puolelle.

Asiakkaat ovat tottuneet vuoden aikana ilmaisiin tuotteisiin. ILKKA LAITINEN / AL

Ihmiset tyytyväisiä

K-kauppias kertoo, että asiakkaat ovat olleet iloisia uudehkosta ilmiöstä.

– Reaktiot ovat olleet positiivisia. Jotkut saattavat käydä meiltä hakemassa ruokaa henkilöille, jotka eivät itse pääse kotoaan liikkumaan.

Laukkanen kertoo, että otti oman aikansa, jotta ihmiset uskaltautuivat ostoskärryn äärelle.

– Aluksi kaikki eivät uskaltaneet ottaa sieltä mitään, kun joku saattoi nähdä. Ei se ole mikään häpeä, jos ei ole ihan joka päivä rahaa ostaa ruokaa. Joku saa sitten parin päivän ruoat, jotka olisivat muuten menossa roskiin.

Tuotteet tarkastetaan vielä ennen kuin ne päätyvät kärryihin.

– Tärkeintä on se, että ruoka ei päädy roskiin. Emme siis rajoita tuotteiden poimimista mitenkään. Se, joka tarvitsee apua, tietää sen itsekin. Ihmiset ovat ihan hyvässä sovussa osanneet ottaa omansa. Jos hyvävarainen ottaa siitä ruokapurkin, niin en minä sitä kiellä. Pääasia, ettei mitään päädy kaatopaikalle, Laukkanen sanoo.

K-kauppias ei usko pakottamismetodiin vaan toivoo, että jokainen jokainen kauppias miettisi omalta kannaltaan, miten ihmisiä kannattaa auttaa.

Asiasta uutisoi ensimmäisenä MTV3

– Tämä on kaikkien kannalta paras ratkaisu, Laukkanen kiteyttää.